**AD/10 POLUGODIŠNJE IZVJEŠĆE O RADU NAČLENIKA ZA RAZDOBLJE SRPANJ-PROSINAC 2020. G.**



**REPUBLIKA HRVATSKA**

**ZAGREBAČKA ŽUPANIJA**

**OPĆINA LUKA**



KLASA:400-01/21-10/2

URBROJ:238/39-03-20-1

Luka, 05. 03. 2021.

Na temelju članka 35. b. stavka 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 114/12, 19/13-pročišćeni tekst, 137/15, 123/17, 98/19 i 144/20 ) Općinskom vijeću Općine Luka podnosim

**POLUGODIŠNJE IZVJEŠĆE O RADU**

**ZA RAZDOBLJE SRPANJ-PROSINAC 2020. GODINE**

**I. UVOD**

Potpuno izvješće vidljivo je u Izvješću o realizaciji Proračuna i Programa Općine Luka za 2020. godinu. Tijekom navedenog razdoblja u skladu sa zakonskim propisima i pripadajućim odgovornostima kao naredbodavac izvršenja Proračuna Općine Luka planski i sustavno sam provodio aktivnosti zakonskog utroška proračunskih sredstava kao i planiranog ostvarenja Proračuna, na svakoj sjednici Općinskog vijeća redovito sam podnosio usmena izvješća o svom radu i aktualnim temama te sam vodio računa o transparentnosti djelovanja općinske uprave.

**II. PRIKAZ AKTIVNOSTI PREMA POJEDINIM PODRUČJIMA**

1. **PROSTORNO I URBANISTIČKO PLANIRANJE**

Po izrađenom prijedlogu Odluke o pokretanju III. izmjena i dopuna prostornog plana uređenja Općine Luka, i provedbi postupka ocjene o potrebi strateške procjene utjecaja na okoliš za III. izmjene i dopune Prostornog plana uređenja Općine Luka, prijedlog Odluke uputio sam na donošenje Općinskom vijeću. Sudjelovao sam u svim aktivnostima i pratio tijek postupka donošenja III. izmjena i dopuna Prostornog plana uređenja Općine Luka te sam redovito u kontaktu sa   
Zavodom za prostorno uređenje Zagrebačke županije.

Nastavljeno je geodetsko snimanje nerazvrstanih cesta na području Općine Luka te rješavanje imovinsko-pravnih odnosa istih.

1. **KOMUNALNE DJELATNOSTI**

Otkupljena su zemljišta za parkiralište u Krajskoj od Katice Radovanić i Ivana Berislavića.

Redovito surađujem sa Hrvatskim vodama vezano za uređenje vodotoka na području općine.

Tijekom prosinca je provedena mjere druge deratizacije u 2020. godini, na području cijele općine.

Općina je od Zagrebačke županije, putem prijave na javni poziv Upravnom odjelu za poljoprivredu, ruralni razvitak i šumarstvo, osigurala određena sredstva za mjeru besplatnog mikročipiranja pasa i sterilizaciju ženki pasa. Temeljem navedenog u suradnji s Veterinarskom stanicom d.o.o. Zaprešić, omogućeno je besplatno mikročipiranje pasa te je sufinancirana sterilizacija ženki pasa u iznosu od 200,00 kuna.

Nabavljene su lampe za proširenje javne rasvjete.

1. **BRIGA O DJECI**

Surađujem s ravnateljicom dječjeg vrtića i redovito sufinanciramo boravak djece s područja Općine Luka u dječjem vrtiću, a prema važećim odlukama Općinskog vijeća.

Povodom blagdana Svetog Nikole, a u skladu sa preporučenim epidemiološkim mjerama, podijeljeni su prigodni paketi svoj djeci predškolske dobi kao i svim učenicima Osnovne škole Luka.

Proveden je natječaj za stipendije koje se redovito isplaćuju za dvanaest učenika srednjih škola i deset redovitih studenata. Učeničke stipendije za šk./ak. godinu2020./2021. iznose 350,00 kuna mjesečno, a studentske 500,00 kuna mjesečno. Po provedenom natječaju predložio sam Općinskom vijeću donošenje odluke, kojom je dodijeljeno još dodatnih šest stipendija za učenike srednjih škola.

1. **SOCIJALNA SKRB**

Korisnicima zajamčene minimalne naknade su podijeljena sredstva za ogrjev prema odluci župana Zagrebačke županije, a prema popisu koji smo ishodili od Centra za socijalnu skrb.

U lipnju je, od strane Ministarstva, donesena pozitivna odluka kojom su odobrena sredstva Europskog socijalnog fonda za projekt „ZAŽELI u Općini Luka“, te sam u rujnu potpisao ugovor. Projektom je zaposleno desetak nezaposlenih žena s područja općine, od kojih svaka ima po šest korisnika, koji su osobe starije od 65 godina života ili se zbog bolesti ne mogu brinuti same za sebe.

1. **ODGOJ I OSNOVNO OBRAZOVANJE**

Učenicima osnovne škole se, prema važećim odlukama Općinskog vijeća, sufinanciraju troškovi školske prehrane i troškovi škole u prirodi. U suradnji sa Zagrebačkom županijom, učenicima Osnovne škole Luka su osigurani besplatni svi potrebni udžbenici za školsku godinu 2020./2021.

Redovito i intenzivno pratim aktivnosti vezane za izgradnju nove zgrade osnovne škole u Luki i u vezi istog sam u stalnom kontaktu sa županom te pročelnicom Upravnog odjela za prosvjetu, kulturu, sport i tehničku kulturu Zagrebačke županije, kao i sa izvođačem radova.

1. **KULTURA, TJELESNA KULTURA I ŠPORT**

Redovito pratim rad i djelovanje udruga na području Općine, sudjelujem na njihovim događanjima i skupštinama te pomažem i potičem provođenje njihovih programa i projekata.

Za rad udruga, putem raspisanog javnog poziva udrugama tijekom 2020. dodijeljena su ukupna sredstva kako slijedi:

1. Udruzi lovačko društvo „Šljuka“ – 8.000,00 kuna,
2. Udruzi Taekwondo klub Mladost – 23.970,00 kuna,
3. Udruzi NK Mladost Luka – 80.000,00 kuna,
4. Udruzi Foto-film-video-amateri Luke – 28.000,00 kuna,
5. Udruzi umirovljenika Općine Luka – 4.000,00 kuna.

Javnih i kulturnih događanja u navedenom razdoblju nije bilo zbog cjelokupne situacije izazvane pandemijom koronavirusa.

Dan pobjede i domovinske zahvalnosti obilježen je dana 04. 08. 2020. godine na način da su predstavnici općine sa članovima užih obitelji umrlih branitelja zapalili svijeće i položili cvijeće na grobovima umrlih branitelja.

1. **PROTUPOŽARNA I CIVILNA ZAŠTITA**

Općinskom vijeću su predloženi dokumenti vezano za protupožarnu zaštitu na području Općine Luka

Stalno surađujem i u kontaktu sam s DVD-om Luka oko organizacije i funkcioniranja protupožarne zaštite na području Općine Luka, a onda i u vezi projekta dogradnje vatrogasnog doma, koji je stavljen pod krov. Na području Općine Luka veće vatrogasne intervencije obavlja Javna vatrogasna postrojba Grada Zaprešića s kojom imamo sklopljen ugovor te i nadalje postoji dobra suradnja između DVD-a Luka i Javne vatrogasne postrojbe te zajedničke intervencije i dogovori oko istih.

Redovito pratim situaciju vezanu na pandemiju izazvanu koronavirusom, provođenje određenih mjera, surađujem sa Stožerom civilne zaštite, koji je stalno angažiran.

Donio sam određene potrebne dokumente vezane za civilnu zaštitu. Angažirao sam trgovačko poduzeće DLS d.o.o. iz Rijeke za izradu Procjene rizika od velikih nesreća, koja predstavlja temeljni dokument civilne zaštite općine, a po usvajanju iste, donio sam i Plan djelovanja civilne zaštite.

1. **PROMET NA PODRUČJU OPĆINE LUKA**

Redovito surađujem sa Županijskim cestama Zagrebačke županije zbog uređenja županijskih prometnica na području općine.

Izrađena je sva potrebna dokumentacija te su ishođene građevinske dozvole za izgradnju nogostupa u ulici Zagorska cesta od kućnog broja 2 do kućnog broja 32, zatim u ulici Zagorska cesta od kućnog broja 32 do potoka Luka te u ulicama Dubravka Ožegovića i Pođunđek.

U listopadu je raspisan postupak javne nabave za izvođača izgradnje nogostupa na dijelu Zagorske ulice od kućnog broja 2 do kućnog broja 32.

Bio sam angažiran oko praćenja rada zimske službe i vremenskih prilika te sam prema potrebi obilazio i teren.

**III. ZAKLJUČAK**

Osim navedenog, rješavam manje, svakodnevne probleme općine, svakodnevno sam u kontaktu s građanima te nastojim što kvalitetnije osigurati dostupnost i pomoć mještanima kao i ostalim korisnicima općine.

Načelnik

Darko Kralj, dr.vet.med.

PRIJEDLOG

KLASA:

URBROJ:

Luka,

Na temelju članka 82. Statuta Općine Luka („Glasnik Zagrebačke županije“, broj 24/18) i članka 48. stavka 1. Poslovnika Općinskog vijeća Općine Luka („Glasnik Zagrebačke županije“, broj 16/09, 1/10, 23/15 i 4/18), Općinsko vijeće Općine Luka na ------- sjednici održanoj dana ------------ godine donosi

**ZAKLJUČAK**

**O PRIHVAĆANJU POLUGODIŠNJEG IZVJEŠĆA NAČELNIKA**

**I**

Prihvaća se Polugodišnje izvješće o radu načelnika za razdoblje srpanj-prosinac 2020. godine.

**II**

Ovaj Zaključak stupa na snagu danom donošenja i objaviti će se na oglasnoj ploči i službenoj web stranici Općine Luka.

OPĆINSKO VIJEĆE

Predsjednik

Željko Kostanjčar